
[bookmark: _GoBack]Ecom publica una sèrie de guies pràctiques per reforçar els valors de l’economia social i solidària en el dia a dia de les entitats
· Les organitzacions del Tercer Sector Social que treballen amb persones amb discapacitat també son part de l’Economia Social i Solidària (ESS), tot i que moltes vegades no se senten identificades, ni la societat les identifica, amb aquest moviment. Per això, des d’ECOM llancen una sèrie de guies pràctiques sota el lema “SomiFemESS”, per tal d’ajudar a les seves entitats federades a treballar aquesta identificació, així com per promoure que la societat també les hi identifiqui.

Barcelona, 10 de novembre de 2021. Davant la manca de sentiment de pertinença a l’ESS que tenen moltes de les fundacions i associacions que formen part de la Federació ECOM, l’entitat ha publicat una sèrie de guies pràctiques per ajudar-les a aterrar els valors de l’Economia Social i Solidària en el dia a dia, uns valors que són compartits amb el Tercer Sector Social i amb la resta d’agents que formen part de l’ESS.
L’Economia Social i Solidària està formada per totes aquelles iniciatives socioeconòmiques, formals o informals o col·lectives que prioritzen les necessitats de les persones per sobre del lucre. A més, aquestes iniciatives també comparteixen principis com la independència respecte als poders públics, l’equitat, la solidaritat, la sostenibilitat, la participació, la inclusió i el compromís amb la comunitat, principis que també són promotors del canvi social.
En aquest sentit, tot i que la Federació ECOM agrupa associacions i fundacions del Tercer Sector Social, que ja formen part de l’Economia Social i Solidària, de vegades les entitats encara no se senten identificades amb aquestes idees i no són plenament conscients de com aterrar aquests conceptes a la realitat de les organitzacions en el dia a dia. És per això que, ECOM hem decidit llançar aquestes guies per reflexionar entorn l’ESS i promoure aquest valor.
5 valors de l’ESS, 5 guies pràctiques
Cadascuna de les guies publicades tracta un principi o un valor específic amb informació, eines i recursos, i referències a organitzacions de l’Economia Social i Solidària amb l’objectiu d’ajudar a les entitats a avançar en aquest àmbit, així com alhora promoure el coneixement d’altres entitats de l’ESS. En concret, han estat cinc els valors triats i les guies publicades: compromís ambiental, governança democràtica, inclusió laboral, mercat social i finances ètiques i transparència. La voluntat d’ECOM és editar més endavant nous materials en relació a altres valors que també té l’ESS.
Així doncs en aquestes guies ens preguntem “Què és el consum responsable?”, “Què és la inclusió laboral?” o “Què és la governança democràtica?”, entre altres aspectes depenent de la temàtica de cada guia. En aquest sentit, l’objectiu és mostrar què poden aportar tant els membres implicats en les entitats, les mateixes entitats i la comunitat en general a l’ESS.
Tot i que aquests materials estan elaborats per a les entitats federades d’ECOM, les guies poden servir per a qualsevol organització que consideri que aquesta informació, eines i recursos poden contribuir a l’assoliment d’un Tercer Sector Social més fort i coherent amb els valors de l’ESS.
El projecte on s’emmarquen aquestes guies
Les guies formen part del projecte “Som ESS: reflexionem i promocionem els nostres valors”, un projecte impulsat per ECOM, que ha estat finançat pel Comissionat d’Economia Social, Desenvolupament local i Política Alimentària de l’Ajuntament de Barcelona. En aquesta iniciativa també s’han realitzat altres accions per a reflexionar i promoure els valors i principis de l’ESS entre les nostres entitats, donant visibilitat i enfortint el conjunt de l’ESS. En concret, durant el darrer any hem generat dos espais de reflexió i treball al voltant de la futura Llei de l’Economia Social, s’ha continuat participant en l’Estratègia de l’Economia Social i Solidària a Barcelona.

Qui és ECOM: La Federació ECOM va néixer el 1971 com un moviment associatiu, que aglutina actualment 120 entitats de persones amb discapacitat física de tota Espanya (108 de Catalunya), i el 2007 va impulsar la creació de la Fundació ECOM. Aquestes organitzacions, que s’aglutinen sota la marca ECOM, actuen amb doble missió: per una banda, defensar l’exercici dels drets de les persones amb discapacitat física per assolir la plena inclusió social i millorar la seva qualitat de vida, amb l’empoderament de les persones com a eix vertebrador; i per l’altra, enfortir el sector associatiu de la discapacitat física a través de la participació, la representació i el seu empoderament.

+ info: Sílvia Riu, responsable de Comunicació: comunicació@ecom.cat o 623 27 78 93.

